Muzium Diraja Perak

Muzium Diraja Perak (turut dikenali sebagai Muzium Diraja Kuala Kangsar) ialah sebuah muzium di Kuala Kangsar, Perak. Muzium ini ditempatkan di Istana Kenangan (Jawi: ‏ايستان كنڠن‎‎), sebuah bekas kediaman diraja Kesultanan Perak. Sejarah Bangunan Istana Kenangan telah didirikan pada 1926 untuk Sultan Iskandar Shah oleh seorang tukang kayu bernama Haji Suffian dari Bukit Mertajam, Seberang Perai, dengan bantuan dua anaknya, Zainal Abidin dan Ismail. Istana ini pernah dikenali sebagai Istana Lembah disebabkan kedudukannya. Ia pernah menjadi kediaman rasmi Sultan Iskandar Shah pada 1931 hingga 1933. Walau bagaimanapun, disebabkan Istana Iskandariah telah siap dibina, Istana Kenangan digunakan sebagai tempat melangsung majlis diraja dan menjadi tempat tetamu istana menginap. Seni bina Istana Kenangan melambangkan seni bina Melayu. Pembinaan bangunan ini keseluruhannya menggunakan kayu jenis keras, berdindingkan tepas dan beratapkan kayu papan (kayu jenis berlian). Paku-paku besi tidak digunakan dalam pembinaan bangunan ini. Istana Kenangan dihiasi dengan ukiran-ukiran Melayu yang menarik yang menggunakan tepas yang diam dengan corak-corak anyaman Melayu tradisional dan warna dinding itu melambangkan warna negeri perak iaitu kuning, hitam dan putih. Bangunan ini dibina di atas enam puluh batang tiang yang mana panjangnya lebih kurang 41 meter dan lebarnya 11 meter. Bentuk bangunan ini melambangkan sebilah padang yang tersimpan di dalam sarungnya. Bahagian tengah di atas bangunan ini ditempatkan sebuah singgahsana. Tingkat bawah bangunan ini pula digunakan sebagai pejabat rasmi Baginda di mana mempunyai lantainya simen dan di sekelilingnya ditutup dengan bidai. Menjadi muzium Nama Istana Kenangan telah diberikan pada tahun 1960-an setelah diperbaiki dengan daya usaha Almarhum Tunku Abdul Rahman, Perdana Menteri Malaysia yang pertama. Istana Kenangan diduduki oleh keluarga DiRaja Perak sehingga tahun 1982 apabila Almarhum Sultan Idris II telah berkenan menyerahkannya di bawah pengawasan Jabatan Muzium Negara. Pada tahun 1986, Istana Kenangan dijadikan Muzium DiRaja yang mana penyelenggaraannya diserahkan kepada Pentadbiran Negeri Perak Darul Ridzuan. Pada 16 November 1986, Muzium DiRaja Perak ini telah dirasmikan oleh D.Y.M.M Sultan Azlan Muhibbudin Shah. Rujukan Sumber Muzium-Muzium Negeri Perak Darul Ridzuan Diarkibkan 2008-11-19 di Wayback Machine